Anssi Karttunen

Anssi Karttunen (s. 1960) on suomalainen sellisti. Hän esiintyy ympäri maailmaa solistina ja kamarimuusikkona. 
Karttunen tulkitsee kaikkien aikakausien musiikkia ja on tehnyt yhteistyötä monien säveltäjien, muun muassa Luca Francesconin, Oliver Knussenin, Magnus Lindbergin, Kaija Saariahon, Tan Dunin, Pascal Dusapinin ja Rolf Wallinin kanssa. Hän on kantaesittänyt yli 200 sävellystä, joista 33 orkesterin kanssa.
Orkestereista, joiden kanssa Karttunen esiintyy mainittakoon Philadelphian orkesteri, Bostonin sinfoniaorkesteri, Los Angelesin filharmonikot, Concertgebouw-orkesteri, Filarmonica della Scala, BBC:n sinfoniaorkesteri, Philharmonia-orkesteri, Orchestre de Paris ja NHK:n orkesteri. Kamarimusiikkia hän esittää muun muassa perustamassaan Zebra-triossa. Magnus Lindbergin kanssa Karttunen on esittänyt Dos Coyotes -resitaalia kymmeniä kertoja eri mantereilla. Karttunen esiintyy myös Tres Coyotes -yhtyeessä John Paul Jonesin ja Magnus Lindbergin kanssa sekä Sons of Chipotle duossa John Paul Jonesin kanssa.
Karttunen on sovittanut paljon musiikkia kamari- ja selloyhtyeille, muun muassa Johannes Brahmsin Pianokvinteton jousikvintetille ja Händel-variaatiot jousitriolle; Robert Schumannin Sellokonserton sellolle ja jousikvartetille; Magnus Lindbergin, [[Paavo 
Heininen|Paavo Heinisen]] ja Peter Liebersonin teoksia, sekä argentiinalaisia ja suomalaisia tangoja selloyhtyeille. Hän on levyttänyt Tuija Hakkilan kanssa teoksia sellolle ja pianolle Ludwig van Beethovenista Jouni Kaipaiseen, moderneja sellokonserttoja muun muassa Esa-Pekka Salosen, Christoph Eschenbachin ja Oliver Knussenin kanssa, DVD:n Tan Dunin The Map -teoksesta sekä sooloselloteoksia Johann Sebastian Bachista Kaija Saariahoon.
Vuosina 1994–1998 Karttunen toimi Avanti! Kamariorkesterin ja Suvisoitto-festivaalin taiteellisena johtajana. Helsinki Biennalen taiteellinen johtaja hän oli vuosina 1995 ja 1997. Musica Nova Helsinki festivaalin taiteellinen johtaja hän oli 2015. Karttunen oli London Sinfoniettan soolosellisti vuosina 1999–2005.  Hän on esiintynyt kapellimestarina muun muassa Belgiassa, USA:ssa, Englannissa ja Hollannissa. Yhdessä Kaija Saariahon kanssa Karttunen perusti Petals-yhdistyksen, joka välittää internetin kautta CD-levyjä, nuotteja ja informaatiota musiikista, joka muuten ei löydä tietä yleisölleen.
Karttunen opettaa Pariisin École Normale de Musiquessa, pitää mestariluokkia säännöllisesti useissa maissa, kamarimusiikkikursseja (Domaine Forget, Yellow Barn), sekä uuden musiikin kursseja (Centre Acanthes, Britten-Pears School). Yhdessä Magnus Lindbergin ja Kaija Saariahon kanssa Karttunen perusti vuonna 2007 Creative Dialogue kurssin säveltäjille ja instrumentalisteille. Creative Dialogue järjestettiin aluksi vuorovuosina Acequia Madre-talossa Santa Fessä Uudessa Meksikossa ja Kallio-Kuninkalassa Järvenpäässä. Vuodesta 2021 Creative Dialogue järjestetään Ranskassa Château de Beauchênessä ja vuodesta 2024 Wanantaan Kartanossa, Janakkalassa.
Anssi Karttusen opettajia olivat muun muassa Erkki Rautio, William Pleeth, Jacqueline du Pré ja Tibor de Machula. Hän soittaa Francesco Ruggerin valmistamalla sellolla.
Anssi Karttunen asuu Pariisissa. Hän on naimisissa venezuelalais-suomalaisen taiteilijan Muriel von Braunin kanssa.
Hänelle myönnettiin vuonna 2020 Pro Finlandia -mitali.